Document ID: 32001R0366

Uredba Komisije (ES) št. 366/2001
z dne 22. februarja 2001
o podrobnih pravilih za izvajanje ukrepov, predvidenih v Uredbi Sveta (ES) št. 2792/1999
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2792/1999 z dne 17. decembra 1999 o podrobnih pravilih in sporazumih glede strukturne pomoči Skupnosti na področju ribištva [1], zlasti členov 8(7) in 21,
ob upoštevanju naslednjega:
(1) Člen 1 Uredbe Sveta (ES) št. 1263/1999 z dne 21. junija 1999 o Finančnem instrumentu za usmerjanje ribištva [2] določa, da se pomoč financira v splošnem okviru programiranja strukturnih skladov.
(2) Programe je treba izvajati v skladu z Uredbo Sveta (ES) št. 1260/1999 z dne 21. junija 1999 o opredelitvi splošnih določb o strukturnih skladih [3], zlasti njenih členov 31 do 33 ter 37 do 39.
(3) Letna poročila iz člena 37 Uredbe (ES) št. 1260/1999 morajo zaradi vsestranskega spremljanja izvajanja programa vsebovati količinsko opredeljene in kodirane podatke v obliki strogo koordiniranih poročil o napredku. Zadevni podatki morajo pokriti ne zgolj izvedene projekte, projekte v izvajanju ali načrtovane projekte v okviru FIUR, temveč tudi umik obstoječih plovil, izvršen brez državne pomoči v skladu z členom 9 Uredbe (ES) št. 2792/1999.
(4) Poročila o napredku morajo biti skladna z Uredbami Komisije (ES) št. 2090/98 [4], (ES) št. 643/2000 [5] in (ES) št. 1685/2000 [6].
(5) Komisija mora razpolagati z ustreznimi informacijami o vseh strukturnih ukrepih, ki so jih izvedle države članice na področju ribištva, vključno z ukrepi pomoči iz člena 19(2) Uredbe (ES) št. 2792/1999. Zato je treba vzpostaviti usklajen sistem za izjavo držav članic o plačanem znesku pomoči za ta namen.
(6) Zaradi celostnega spremljanja in vrednotenja vpliva skupnih podjetij je treba sestaviti seznam pomembnih in ustreznih ter primerljivih podatkov, katere je treba poslati Komisiji istočasno s poročili iz člena 8(5) Uredbe (ES) št. 2792/1999.
(7) Ukrepi, ki jih predvideva ta uredba, so v skladu z mnenjem Upravljalnega odbora za ribištvo in ribogojstvo -
SPREJELA NASLEDNJO UREDBO:
Člen 1
1. Brez vpliva na člen 37 Uredbe (ES) št. 1260/1999 vsebujejo letna poročila o izvajanju zlasti poročila o napredku programov z zagotavljanjem informacij glede:
(a) izvedenih projektov, projektov v izvajanju ali načrtovanih projektov v okviru FIUR; in
(b) umika obstoječih plovil, izvedenega brez državne pomoči, v skladu z členom 9 Uredbe (ES) št. 2792/1999.
Projekti so "izvedeni" ali "v izvajanju", ko so upravičeni izdatki potrjeni in jih upravičenci dejansko plačajo. Projekti so "načrtovani", ko se po sprejetju upravne odločbe o dodelitvi državne podpore najamejo krediti.
2. Vsako leto do 30. aprila se Komisiji predložijo poročila o napredku v elektronski obliki v skladu z vzorcem iz Priloge I k tej uredbi.
Dodatno se zahteva en izvirnik v papirnati obliki.
Člen 2
Vsako leto do 30. aprila države članice pošljejo Komisiji zbirnik pomoči iz člena 19(2) Uredbe (ES) št. 2792/1999 v skladu z vzorcem iz Priloge II k tej uredbi.
Zahteva se najmanj en izvirnik v papirnati obliki.
Člen 3
Države članice sprejmejo potrebne ukrepe, s katerimi zagotovijo, da organ za upravljanje posreduje Komisiji v elektronski obliki naslednje podatke o vsakem skupnem podjetju v smislu člena 8 Uredbe (ES) št. 2792/1999:
(a) najkasneje šest mesecev po odločbi o dodelitvi premije osnovne podatke o skupnem podjetju v skladu z vzorcem iz Priloge III(a) k tej uredbi. Kadar je treba, se te podatke sproti dopolni in ponovno pošlje Komisiji;
(b) hkrati s poročilom o izvajanju načrta aktivnosti podatke o aktivnosti, ki se je izvajala med obdobjem, ki ga zajema omenjeno poročilo v skladu z vzorcem iz Priloge III(b) k tej uredbi.
Člen 4
Podrobna pravila za izvajanje pomoči, ki je v okviru FIUR dodeljena za programe, opredeljene v Uredbi Sveta (ES) št. 2468/98 [7], vključno z vlogami za pomoč, odobrenimi po 1. januarju 1994 na podlagi Uredbe Sveta (EGS) št. 4028/86 [8] in (EGS) št. 4042/89 [9],še naprej ureja Uredba Komisije (ES) št. 1796/95 [10].
Člen 5
Ta uredba začne veljati tretji dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. februarja 2001

Labels: 12
15
19
6